শুনলে মনে হবে যেন এক রূপকথা। অরুণাচল প্রদেশের ছোট্ট এক গ্রামের সকলে রাতারাতি হয়ে গেলেন কোটিপতি! মোট ৩১টি পরিবার বাস করে ওই গ্রামে। সকলেই পেয়েছেন বিরাট অঙ্কের টাকা।
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, অরুণাচলের তাওয়াং জেলার বোমজা গ্রামের ২০০ একরের সামান্য বেশি পরিমাণ জমি অধিগ্রহণ করেছে ভারতীয় আর্মি। তারই ক্ষতিপূরণ হিসেবে কেন্দ্রীয় সরকারের পক্ষ থেকে মোট ৪০ কোটি ৮০ লাখ টাকার চেক দেওয়া হয়েছে। বুধবার একটি ছোট্ট অনুষ্ঠানে অরুণাল প্রদেশের মুখ্যমন্ত্রী পেমা খান্ডু বোমজা গ্রামের প্রত্যেক পরিবারের প্রধানের হাতে চেক তুলে দেন।

গ্রামের পরিবারগুলির হাতে চেক তুলে দিলেন পেমা খান্ডু । ছবি: পেমা খান্ডুর টুইটার থেকে।
৩১টি পরিবারের মধ্যে সবথেকে বেশি টাকার চেক পেয়েছে একটি পরিবার। তারা ৬ কোটি ৭৩ টাকার চেক পেয়েছে। আর একটি পরিবার পেয়েছে ২ কোটি ৪৫ লাখ টাকা। সবথেকে বেশি জমি এই দু’টি পরিবারই সরকারকে দিয়েছে। তাই তাদের ক্ষতিপূরণের অঙ্ক বাকিদের থেকে বেশি। বাকি ২৯টি পরিবারের প্রত্যেকে পেয়েছে ১ কোটি ৯ লাখ টাকা করে। এমনটাই জানা যাচ্ছে ওই প্রতিবেদন থেকে।
প্রসঙ্গত, আর্মির উদ্দেশ্য ভারতের উত্তর-পূর্ব সীমান্তে অবস্থিত চিনের সেনাদের বিরুদ্ধে আরও কড়া ভাবে মোকাবিলা করার মঞ্চ প্রস্তুত করা। তাই অরুণাচল প্রদেশ, বিশেষ করে ওই রাজ্যের পশ্চিম অংশে আর্মির ঘাঁটি যাতে আরও মজবুত হয়, সেদিকেই লক্ষ্য রেখেছে সেনা। বোমজা গ্রামের বিপুল পরিমাণ জমি অধিগ্রহণের পিছনেও সেই উদ্দেশ্যই কাজ করেছে। ২০১৭-তেও অরুণাচলের ৩টি গ্রাম অধিগ্রহণ করেছিল আর্মি। সেই সময়েও ওই গ্রামগুলির ১৫২টি পরিবারকে ৫৪ কোটি টাকা ক্ষতিপূরণ দেওয়া হয়েছিল। 

এই বিষয়ে অন্যান্য খবর

ব্রহ্মপুত্রের জল কালচে হয়ে গিয়েছে! সন্দেহের তির চিনের দিকে


তবে বোমজা গ্রামকে তার থেকেও মোটা অঙ্কের টাকা দেওয়া হল ক্ষতিপূরণ হিসেবে। কোনও কোনও প্রতিবেদনে এমনও দাবি করা হচ্ছে, এই মুহূর্তে বোমজাই নাকি এশিয়ার সবচেয়ে ধনী গ্রাম! তবে এই দাবির সত্যতা এখনই যাচাই করা সম্ভব নয় বলেই মনে করছে ওয়াকিবহাল মহল।